‘অপারেশন সিঁদুরে’র পর উচ্চপর্যায়ের বৈঠকে জম্মু-কাশ্মীরের মুখ্যমন্ত্রী

ওয়েব ডেস্ক: পহেলগামে ২৬ পর্যটকের মৃত্যুর বদলা নিল ভারত। ‘অপারেশন সিঁদুর’-এ পাকিস্তান (Pakistan) এবং পাক অধিকৃত কাশ্মীরের (PoK) বিভিন্ন জঙ্গি ঘাঁটিতে হামলা চালিয়ে সেগুলিকে ধূলিসাৎ করে দিয়েছে ভারতীয় সেনা (Indian Army)। বুধবার মধ্যরাতে এই হামলা চালানো হয়। তারপর থেকেই ‘হাই অ্যালার্টে’ রয়েছে গোটা উত্তর ভারত। জম্মু ও কাশ্মীরে (Jammu And Kashmir) বাড়ানো হয়েছে নিরাপত্তা। এই অবস্থায় এক উচ্চপর্যায়ের বৈঠকে যোগ দিলেন জম্মু ও কাশ্মীরের মুখ্যমন্ত্রী ওমর আবদুল্লাহ (Omar Abdullah)।

জানা গিয়েছে, এই বৈঠকে সীমান্ত ও নিয়ন্ত্রণ রেখা সংলগ্ন বিভিন্ন এলাকার নিরাপত্তা পরিস্থিতি ও সার্বিক প্রস্তুতি পর্যালোচনা করেন ওমর আবদুল্লাহ। বর্তমান উত্তেজনাপূর্ণ পরিস্থিতিতে সাধারণ নাগরিকদের নিরাপত্তা নিশ্চিত করাই এই বৈঠকের মূল লক্ষ্য ছিল বলে খবর।

আরও পড়ুন: পহেলগামের বদলা, ভারতীয় সেনাকে কী বার্তা অমিত শাহর?

সূত্রের খবর, এই উচ্চপর্যায়ের এই বৈঠকে সীমান্তে নিরাপত্তা বৃদ্ধি, অসামরিক প্রশাসন এবং নিরাপত্তা সংস্থার মধ্যে সমন্বয় বৃদ্ধি এবং ঝুঁকিপূর্ণ এলাকায় যোগাযোগ ব্যবস্থার উন্নতির উপর বিশেষ গুরুত্ব আরোপ করা হয়। মুখ্যমন্ত্রী সংশ্লিষ্ট কর্মকর্তাদেরকে বিশেষভাবে এগিয়ে থাকা গ্রামগুলিতে সর্বদা সজাগ ও সক্রিয় থাকার নির্দেশ দেন। যাতে শান্তি বজায় থাকে এবং সাধারণ মানুষের আস্থা অটুট থাকে, সেই জন্য এই পদক্ষেপ নেওয়া হচ্ছে বলে খবর।

বৈঠকে ওমর আবদুল্লাহ সীমান্ত এলাকার বাসিন্দাদের কল্যাণে সরকারের অঙ্গীকার পুনর্ব্যক্ত করেন। পাশাপাশি, যেকোনও জরুরি পরিস্থিতির মোকাবেলায় জেলা প্রশাসনগুলিকে সম্পূর্ণভাবে প্রস্তুত থাকার নির্দেশ দেওয়া হয়। এসবের পাশাপাশি এই বৈঠকে ক্ষতিগ্রস্ত পরিবারগুলির জন্য ত্রাণ এবং তাঁদের পুনর্বাসন দেওয়ার বিষয়েও আলোচনা হয়।